text: жетіжол іле алатауының батысындағы жота. алматы облысы жамбыл ауданы жерінде орналасқан. сілемнің батысы кіндіктас жотасына ұласады. шығысында іле алатауынан қастек асуы және қарақастек өзені арқылы бөлініп жатыр. абсолюттік биіктігі 3273 (суықтөбе тауы), ұзындығы 85 км, енді жері 25 км. негізінен тас көмір кезеңінің кристалдық тақтатасынан, гнейстен, кейбір тұсында жер бетіне шығып жатқан гранитоидтардан түзілген. жер бедері орта таулық, жалдары тегістелген, беткейлері тік, сай-жыралармен тілімденген. іле мен шу өзендерінің суайрығы саналатын жотаның баурайынан ырғайты, жанысай, жіңішке, ешкілі, жиренайғыр, жаманты, т.б. өзендер бастау алады. жетіжолда бірнеше белдеулік байқалады. тауалдының далалық қоңыр топырақты белдеуінде (800 1400 м) бидайық, тарғақ шөп, бозшағыл, т.б. шөптесіндер өседі. 1400 2600 биіктіктегі шалғынды қара топырақты жерлерінде орман сирек кездеседі, үстіртті-жонды белдеуінде (2600 м-ден биікте) доңызот, самалдық, байғұт, субальпілік шалғын өскен. жетіжолдың баурайы мал жайылымына пайдаланылады.